CELEX: 32021R0527
Language: lv
Date: 2020-12-15 00:00:00
Title: Komisijas Deleģētā regula (ES) 2021/527 (2020. gada 15. decembris), ar ko Deleģēto regulu (ES) 2017/565 groza attiecībā uz robežvērtībām, kas noteiktas iknedēļas ziņojumiem par pozīcijām (Dokuments attiecas uz EEZ)

26.3.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 106/30
               
            
         KOMISIJAS DELEĢĒTĀ REGULA (ES) 2021/527
         (2020. gada 15. decembris),
         ar ko Deleģēto regulu (ES) 2017/565 groza attiecībā uz robežvērtībām, kas noteiktas iknedēļas ziņojumiem par pozīcijām
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Direktīvu 2014/65/ES (2014. gada 15. maijs) par finanšu instrumentu tirgiem un ar ko groza Direktīvu 2002/92/EK un Direktīvu 2011/61/ES (1) un jo īpaši tās 58. panta 6. punktu,
         tā kā:
         
                     (1)
                  
                  
                     Komisijas Deleģētās regulas (ES) 2017/565 (2) 83. pantā ir noteiktas Direktīvas 2014/65/ES 58. panta 1. punkta otrajā daļā minētās minimālās robežvērtības, kuru pārsniegšanas gadījumā tirdzniecības vietām ir pienākums publicēt iknedēļas ziņojumus, kā teikts minētās direktīvas 58. panta 1. punkta a) apakšpunktā.
                  
               
                     (2)
                  
                  
                     Minimālā robežvērtība attiecībā uz atvērto pozīciju lielumu būtu jāgroza, lai ieinteresētajām personām nodrošinātu pārredzamību par plašāku preču atvasināto instrumentu diapazonu. Iknedēļas ziņojumu par pozīcijām publicēšanai vairs nevajadzētu būt atkarīgai no atvērto pozīciju lieluma attiecībā pret piegādājamo preču apjomu, bet tās pamatā vajadzētu būt vienkāršākiem kritērijiem, proti, atvērto pozīciju lielumam attiecībā pret šo preču atvasināto instrumentu.
                  
               
                     (3)
                  
                  
                     Attiecībā uz atvērto pozīciju robežvērtību iknedēļas ziņojumi par pozīcijām būtu jāpublicē, ja kopējā apvienotā atvērtā pozīcija tuvākā mēneša un citu mēnešu līgumos ir vienāda ar vai lielāka par 10 000 partijām, lai nodrošinātu pietiekamu interesi par preču atvasināto instrumentu un tādējādi pamatotu iknedēļas ziņojumu par pozīcijām publicēšanu.
                  
               
                     (4)
                  
                  
                     Lai samazinātu konfidencialitātes noteikumu pārkāpuma risku attiecībā uz pozīciju turētājiem, līgumiem, kuros personu kategorijā būtu mazāk nekā pieci aktīvi pozīciju turētāji, publicētais iknedēļas ziņojums par pozīcijām neietvertu nekādu informāciju par šo personu kategoriju.
                  
               
                     (5)
                  
                  
                     Tāpēc Deleģētā regula (ES) 2017/565 būtu attiecīgi jāgroza,
                  
               IR PIEŅĒMUSI ŠO REGULU.
         
            1. pants
            Deleģētās regulas (ES) 2017/565 83. pantu groza šādi:
            
                        1)
                     
                     
                        panta 1. punktu groza šādi:
                        
                                    a)
                                 
                                 
                                    pirmās daļas b) apakšpunktu aizstāj ar šādu:
                                    
                                                “b)
                                             
                                             
                                                kopējā bruto garo vai īso atvērto pozīciju apmēra absolūtā summa, izteikta kā attiecīgā preču atvasinātā instrumenta partiju skaits, ir vienāda ar vai lielāka par 10 000 partijām.”;
                                             
                                          
                              
                                    b)
                                 
                                 
                                    otro daļu aizstāj ar šādu:
                                    “Attiecībā uz emisijas kvotām un to atvasinātajiem instrumentiem šā punkta b) apakšpunktu nepiemēro.”;
                                 
                              
                  
                        2)
                     
                     
                        panta 3. punktu aizstāj ar šādu:
                        
                           “3.   Attiecībā uz līgumiem, kuros konkrētajā personu kategorijā ir mazāk par pieciem pozīciju turētājiem, kopējās garās un īsās pozīcijas, to izmaiņas kopš iepriekšējā ziņojuma, kopējo atvērto pozīciju procentuālo daļu attiecīgajā kategorijā un pozīciju turētāju skaitu attiecīgajā kategorijā nepublicē.”
                        
                     
                  
         
            2. pants
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 15. decembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 173, 12.6.2014., 349. lpp.
         
         
            (2)  Komisijas Deleģētā regula (ES) 2017/565 (2016. gada 25. aprīlis), ar ko papildina Eiropas Parlamenta un Padomes Direktīvu 2014/65/ES attiecībā uz ieguldījumu brokeru sabiedrību organizatoriskām prasībām un darbības nosacījumiem un jēdzienu definīcijām minētās direktīvas mērķiem (OV L 87, 31.3.2017., 1. lpp.).